কথাই ছিল, যুক্তরাষ্ট্র ওপেনে রেকর্ডের মালা পরতে আসছেন তিনি। স্টেফি গ্রাফের ২২ গ্র্যান্ড স্ল্যামের রেকর্ড স্পর্শ হয়ে গিয়েছে। এবার টপকে যাওয়ার পালা। তাহলে ওপেন যুগে সবচেয়ে বেশি গ্র্যান্ড স্ল্যাম জয়ের মালিক হয়ে যাবেন সেরিনা উইলিয়ামস। 
সব মিলিয়ে এক নম্বরে মার্গারেট কোর্ট। তাঁর ঝুলিতে রয়েছে ২৪টি গ্র্যান্ড স্ল্যাম। সেটাও পেরিয়ে যাওয়ার কাছাকাছি এসে পড়তে পারবেন তিনি এবার ফ্লাশিং মেডোজে জিতলে। এখানেই শেষ নয়। এবার জিতলে সপ্তমবার যুক্তরাষ্ট্র ওপেন জয়ের অনন্য কীর্তিও গড়ে ফেলবেন তিনি। 
সেই লক্ষ্যে ভাল মতোই এগিয়ে চলেছেন বিশ্বের এক নম্বর মহিলা খেলোয়াড়। এবং, এগিয়ে চলেছেন নানা নতুন কীর্তি গড়তে গড়তেই। সুইডেনের জোহানা লারসন-কে ৬-২, ৬-১ উড়িয়ে দিয়ে গ্র্যান্ড স্ল্যাম মোট ম্যাচ জয়ের সংখ্যায় তিনি টপকে গেলেন মার্টিনা নাভ্রাতিলোভা-কে। ধরে ফেললেন রজার ফেডেরার-কে। একইসঙ্গে, দিদি ভিনাস উইলিয়ামসের সঙ্গে তাঁর সেমিফাইনাল দ্বৈরথের সম্ভাবনাও তৈরি হয়েছে। যদি ভিনাস ও সেরিনা দু’জনেই জিততে থাকেন, তাহলে সেমিফাইনালে উইলিয়ামস বোনেদের দেখা হচ্ছে। পুরুষদের বিভাগে যদি জকোভিচ-নাদালও হয়ে যায়, সেক্ষেত্রে যুক্তরাষ্ট্র ওপেনে ডাবল ধমাকা।   
নাভ্রাতিলোভা জিতেছিলেন ৩০৬টি গ্র্যান্ড স্ল্যাম ম্যাচ। ফেডেরার এবং সেরিনার এখন রয়েছে ৩০৭টি করে জয়। ফেডেরার চোটের জন্য যুক্তরাষ্ট্র ওপেনে খেলছেন না। সেরিনা খেলছেন এবং এই সংখ্যাটিকেই আরও বাড়িয়ে রাখলে অবাক হওয়ার নেই। 
‘‘দুর্দান্ত একটা প্রাপ্তি এবং এই রেকর্ড করার জন্য এর চেয়ে ভাল জায়গা আর কী হতে পারে! ফ্লাশিং মেডোজেই যে আমার যাত্রা শুরু হয়েছিল!’’ বলেছেন উচ্ছ্বসিত সেরিনা। ১৭ বছর বয়সে এখানেই তাঁর জীবনের প্রথম গ্র্যান্ড স্ল্যাম জিতেছিলেন তিনি। সেটা ছিল ১৯৯৯ সাল। এখন ২০১৬। মাঝের ১৭ বছরে তিনি শুধু আধুনিক যুগের টেনিসের সর্বময় শাসক হিসাবেই উঠে আসেননি, সর্বকালের সেরা খেলোয়াড়ের তর্কেও প্রবলভাবে ঢুকে পড়েছেন। 
‘‘পুরুষ ও মহিলাদের বিভাগ মিলিয়ে যে গ্র্যান্ড স্ল্যামে ম্যাচ জয়ের সংখ্যায় আমি উপরের দিকে রয়েছি, সেটা সত্যিই বড় প্রাপ্তি,’’ বলছেন সেরিনা। যিনি টুর্নামেন্টে খেলতে এসেছিলেন চোট এবং ফর্ম নিয়ে উদ্বেগ তৈরি করে। এবং, খেলা শুরু হতেই যথারীতি উদ্বেগ চলে গিয়েছে তাঁর প্রতিপক্ষদের কোর্টে। যুক্তরাষ্ট্র ওপেনে উল্লেখযোগ্যদের মধ্যে আর জিতলেন স্ট্যান ওয়ারিঙ্কা, কে নিশিকোরি, দেল পোত্রো।